Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 246/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 1/2003

1. Medlemsstatens ansvarlige myndighed: Navn: Ministero delle Politiche agricole e forestali

Adresse: Via XX Settembre, 20 - I-00187 Roma

Tlf.: (39-06) 481 99 68

Fax (39-06) 42 01 31 26

e-post: qtc3@politicheagricole.it

2. Ansøgende sammenslutning 2.1. Navn: Consorzio per la tutela del Pecorino di Filiano

2.2. Adresse: Via Giovanni XXIII - I-85020 Filiano (Potenza)

Tlf.: (39-09) 71 83 60 10

Fax: (39-09) 71 83 60 09

2.3. Sammensætning: Producenter/forarbejdningsvirksomheder (x) andet ( ).

3. Produktets art: Ost - kategori 1.3.

4. Varespecifikation (sammenfatning af betingelserne i artikel 4, stk. 2)

4.1. Navn: "Pecorino di Filiano"

4.2. Beskrivelse: "Pecorino di Filiano" er en fast skæreost, der er fremstillet af rå fåremælk fra en eller to malkninger af får hjemmehørende i ovennævnte område.

Det er en cylinderformet ost af halvkogt ostemasse, med plane eller let konvekse sider; skorpen bærer præg af den karakteristiske sivkurvefletning, og farven varierer fra gylden til mørkebrun alt efter lagring; overfladen behandles med ekstra jomfruolie og vineddike.

Selve ostens farve varierer fra hvid til strågul, hvilket afhænger af lagringen, og osten er kompakt med bittesmå uregelmæssigt fordelte huller.

Smagen er i starten sødlig og fin, men bliver kraftigere efter den første lagring, og stadig kraftigere ved videre lagring.

Tørstoffets fedtprocent skal være under 30 %.

Vægt mellem 2,5 og 5 kg, diameter mellem 15 og 30 cm og højde mellem 8 og 18 cm.

Osten markedsføres efter mindst 180 dages lagring.

4.3. Geografisk område: Mælkeproduktionen, forarbejdningen heraf og lagringen af den fremstillede ost finder sted i det område, der er afgrænset i fremstillingsregulativet, og som består af 30 kommuner i Potenza-provinsen (Regionen Basilicata), beliggende i det appenninske område mellem Monte Vulture-bjergmassivet og Montagna Grande i Muro Lucano: dette område er karakteriseret ved vulkansk jord og naturligt forekommende enge, der er rige på vildtvoksende krydderurter.

4.4. Bevis for oprindelse: Der er i området altid blevet fremstillet fåreost; der fandtes fåreavl allerede under det romerske herredømme, og den var koncentreret i nærheden af Via Appia, der udgjorde hovedaksen af et tæt net af gange, som blev brugt af hyrderne ved græsningsskifte.

I relativ nyere tid fik fåreostefremstillingen en vigtigere rolle i erhvervslivet under Napoli-kongestyrets tid, hvor Napoli var hovedstaden og det naturlige afsætningsmarked.

Doria-slægten, der var lensherrer fra 1530, som følge af donation fra kejser Karl V af området rundt om Monte Vulture og i store linjer sammenfaldende med det geografisk afgrænsede område for Pecorino di Filiano, lod opføre produktions- og bygningsstrukturer til forarbejdning af mælk og uld: i familieforetagenets fortegnelser er der dokumentation for, at fårebestanden i Filiano, der i 1952 blev administrativt uafhængig fra Avigliano kommune, som den udgjorde en del af, nåede helt op på 10000 får, som om sommeren blev overført fra Ofanto-floddalen til den højereliggende Vitalba-dal.

Fårene græsser på fremragende enge med hovedsagelig rajgræs, kløver, engrapgræs, svingel, vildhavre, spontan gedeblad og timian og vild fennikel, og drikker det friske mineralrige vand fra Monte Vultures vulkanske revner. Kun regelkonform mælk må anvendes til ostefremstillingen.

Osteløben, der anvendes til koagulering af mælken, stammer fra gedekids og lams maver, ifølge strenge regler for opnåelse heraf, som er beskrevet i fremstillingsregulativet.

Lagringen, men ofte også ostefremstillingen, når det drejer sig om mindre produktionsenheder, foregår i naturligt forekommende grotter i vulkansk tuf eller i underjordiske rum, der giver osten friskhed og de værdsatte karakteristiske smagsoplevelser.

Bevis for oprindelse bekræftes yderligere af de specifikke krav, som pålægges mælkeproducenterne, ostemagerne, lagringspersonalet og udskærerne, hvis de ikke er de samme som lagringspersonalet: således garanteres til ethver tid produktets sporbarhed ved dokumentkontrol og inspektionsbesøg udført af kontrolinstansen.

4.5. Fremstillingsmetode: Mælken, der anvendes til fremstilling af Pecorino di Filiano, kommer fra får af racen "Gentile di Puglia" og "di Lucania", "Leccese", "Comisana", "Sarda" og krydsninger heraf.

Råmælken, behørigt filtreret, opvarmes normalt i ostekar til højst 40 °C, og når massens temperatur er på mellem 36 og 40 °C, tilsættes osteløben, som er fremstillet håndværksmæssigt efter reglerne i fremstillingsregulativet.

Ostemassen omrøres energisk ved hjælp af en træske, hvorved der dannes korn på størrelse med riskorn.

Efter et ophold på få minutter i vallen udtages ostemassen og fyldes på sivbeholdere eller lignende materiale beregnet til madvarer med formpresning af sivkurvstypen.

Der foretages så en lettere presning med hænderne for at optimere udpresningen af vallen. Derefter nedsænkes formene i 15 min. i varm valle, dog ikke over 90 °C.

Saltningen foretages enten tørt eller ved nedsænkning i saltlage.

Osten, der sættes til lagring i de karakteristiske tufgrotter eller i egnede underjordiske rum ved en konstant temperatur på 12-14 °C og ved en relativ fugtighed på 70-85 % i mindst 180 dage, kan evt. overfladebehandles med ekstrajomfruolie og vineddike fra den 20. lagringsdag.

Pecorino di Filiano fremstilles året rundt.

4.6. Tilknytning: Fåreosten har navn eller kommunen Filiano, der ligger i Potenza-provinsen, i regionen Basilicata, tidligere Lucania.

Fremstillingen kulminerer i foråret og i starten af sommeren, dels for at lade fårene græsse på de fremragende forårsenge i bjergene, dels for at imødekomme den væsentlige efterspørgsel efter lam omkring påske. Derved gives dyret mulighed for at yde en bedre kvalitet mælk netop i den periode, hvor der på de naturlige enge er den største forekomst af fodergræs: rajgræs, kløver, engrapgræs, svingel, vikke, vildhavre, samt lægeurter, timian, malve og vild fennikel.

Mælken forarbejdes normalt i små håndværksostemejerier, hvor hver enkelt sørger for den direkte tilberedning af osteløbe efter den traditionelle fremgangsmåde, der er beskrevet i fremstillingsregulativet, og som også er underkastet overensstemmelseskontrol. Fremstillingsmetoden respekterer råstoffet, for at produktet kan opnå de bedste organoleptiske egenskaber. Specielt skal fremhæves anvendelsen af råmælk, forarbejdningen af mælken, der skal påbegyndes inden 24 timer efter den første malkning, og den traditionelle tilberedning af osteløbe til koagulering af mælken.

Endnu en faktor, der bekræfter tilknytningen til miljøet, er ostens lagring i naturligt forekommende tufgrotter eller, i mangel heraf, i rum der gengiver de karakteristiske temperatur- og fugtighedsforhold. Avlerne og ostemagerne, der fremstiller "Pecorino di Filiano", anvender disse ganske specielle rum, der giver ostene den friskhed og de smagsoplevelser, de er kendte for.

Endelig påvises det omdømme, som osten fik i det forrige århundrede, ved Pecorino di Filiano-byfestens succes: Den har fundet sted uafbrudt i 30 år med omfattende deltagelse af producenter, eksperter og forbrugere.

4.7. Kontrolinstans Navn: Agroqualita

Adresse: Via Montebello, 8 - I-00185 Roma

4.8. Mærkning: Osten Pecorino di Filiano skal ved markedsføringen bære det mærke, der består af en indprentet oval med bogstavet F og en stjerne ved siden af omringet af indskriften "PECORINO di FILIANO" og tilføjelsen "denominazione di origine protetta" eller i forkortet form "D.O.P.".

Osten kan også markedsføres i udskæringer, der svarer til en halv eller en kvart af den attesterede form på den betingelse, at hvert stykke bærer det ovennævnte mærke.

4.9. Krav i nationale bestemmelser: -

EF-nr.: IT/00279/03.02.25.

Dato for modtagelse af den fuldstændige ansøgning: 4. juli 2003.